钦定古今图书集成/明伦汇编/氏族典/第268卷 > 王拱辰
## 钦定古今图书集成/明伦汇编/氏族典/第268卷 > 王拱辰

按《宋史王拱辰传》：“拱辰字君贶，开封咸平人。元名拱
寿，年十九，举进士第一，仁宗赐以今名。通判怀州，入
直集贤院，历盐铁判官，修起居注，知制诰。庆历元年，
为翰林学士，权三司使。坐举富民郑旭，出知郑州，徙
澶、瀛、并三州。数岁，还为学士承旨。至和三年，复拜三
司使，聘契丹。使还，以端明殿学士知永兴军，历泰、定”
二州，河南大名府，积官至吏部尚书。神宗登极，恩迁
太子少保。熙宁元年，复以北院使召还。王安石参知
政事，恶其异己，出为应天府。八年入朝，为中太一宫
使。元丰初，转南院使，再判大名，改武安军节度使。哲
宗立，徙节彰德，加检校太师。是年薨，谥懿恪。